CELEX: 62019TN0540
Language: hu
Date: 2019-07-30 00:00:00
Title: T-540/19. sz. ügy: 2019. július 30-án benyújtott kereset – Sharif kontra Tanács

7.10.2019   
            
            
               HU
            
            
               Az Európai Unió Hivatalos Lapja
            
            
               C 337/9
            
         
      2019. július 30-án benyújtott kereset – Sharif kontra Tanács
      (T-540/19. sz. ügy)
      (2019/C 337/10)
      Az eljárás nyelve: francia
      
         Felek
      
      
         Felperes: Ammar Sharif (Damaszkusz, Szíria) (képviselők: J.-P. Buyle és L. Cloquet ügyvédek)
      
         Alperes: az Európai Unió Tanácsa
      
         Kérelmek
      
      A felperes azt kéri, hogy a Törvényszék:
      
                  —
               
               
                  semmisítse meg a Szíriával szembeni korlátozó intézkedésekről szóló 2013/255/KKBP határozat módosításáról szóló, 2019. május 17-i (KKBP) 2019/806 tanácsi határozatot a felperes vonatkozásában;
               
            
                  —
               
               
                  semmisítse meg a szíriai helyzetre tekintettel korlátozó intézkedések meghozataláról szóló 36/2012/EU rendelet végrehajtásáról szóló, 2019. május 17-i (EU) 2019/798 tanácsi végrehajtási rendeletet a felperes vonatkozásában;
               
            
                  —
               
               
                  a Tanácsot kötelezze az eljárás során felmerülő valamennyi költség és kiadás megfizetésére, ideértve a felperes részéről felmerült költségeket és kiadásokat is.
               
            
         Jogalapok és fontosabb érvek
      
      Keresete alátámasztása érdekében a felperes két jogalapra hivatkozik.
      
                  1.
               
               
                  Az első, a tények nyilvánvalóan téves értékelésére alapított jogalap. A felperes úgy véli, hogy a Tanács nyilvánvaló értékelési hibát követett el a vele szemben azon az alapon hozott intézkedések igazolásakor, hogy ő állítólag a 2013/255/KKBP határozat 27. cikke (2) bekezdésének a) pontja és 28. cikke (2) bekezdésének a) pontja szerinti, „Szíriában tevékenykedő vezető üzletember […]”. Vitatja az említett „vezető üzletember” minősítést és a szíriai rezsimmel való kapcsolatra vonatkozó, a megtámadott jogi aktusokból eredő megdönthető vélelmet. A felperes azt állítja, hogy semmilyen kapcsolatot nem tart fenn a szíriai rezsimmel.
                  Továbbá a 2013/255/KKBP határozat 27. cikke (3) bekezdésének és 28. cikke (3) bekezdésének megfelelően a felperes megdönti az e határozat 27. cikke (2) bekezdésének a) pontjában és 28. cikke (2) bekezdésének a) pontjában előírt megdönthető vélelmet, mivel önként bizonyítja, hogy i. nem vagy már nem áll kapcsolatban a szíriai rezsimmel, ii. nem rendelkezik befolyással a szíriai rezsimre és iii. nem jelent valós kockázatot a Tanács által a szíriai helyzet miatt hozott korlátozó intézkedések megkerülésére.
                  A felperes szerint e vélelem megdöntésének figyelmen kívül hagyásával a Tanács továbbra is nyilvánvaló hibát követ el a tények értékelése során.
               
            
                  2.
               
               
                  A második, a tulajdonhoz való jog és a szakmai tevékenység végzéséhez való jog aránytalan megsértésére alapított jogalap. A felperes úgy véli, hogy az elfogadott szankciók által a Tanács az emberi jogok és alapvető szabadságok védelméről szóló egyezmény első kiegészítő jegyzőkönyvébe ütközően szükségképpen megsértette a tulajdonhoz való jogát, valamint a szakmai tevékenység végzéséhez való jogát. A felperes szerint nem gátolható a tulajdonnal való zavartalan rendelkezésben és a gazdasági szabadságában, ezért kell a megtámadott intézkedéseket az őt érintő részükben megsemmisíteni.